Itt és más:

Szeptember 26-án kezdődik a Budapesti Őszi Fesztivál,

a kortárs városi ünnep

**Harminc éve indította útjára a Főváros, 2021 őszén pedig megújult formában tér vissza a Budapesti Őszi Fesztivál.** **Szeptember 26. és október 10. között színpaddá alakul a főváros; több mint 100 programmal, számtalan helyszínen színesíti a budapesti őszt a Budapest Brand nZrt. kortárs és kerületeket összefogó programsorozata: egy klasszikus, kortárs, sokszínű, befogadó és mindenekelőtt szabad városi örömünnep.**

KIRE MONDJUK, HOGY KORTÁRS?
Akivel találkozik az életünk, akivel együtt mozgunk és lélegzünk? Vagy akinek gondolatai, alkotásai még ma is szüntelenül fejtik ki hatásukat? Dante és Esterházy kortársaink? Hát az utcák művészei és táncosai? Ezekre a kérdésekre is keresi a választ új köntösében a Budapesti Őszi Fesztivál.

ÉLMÉNYUTAK
A fesztivál a szokványos műfaji ajánlók mellett, idén előre kidolgozott tematikus koncepciók szerint is csoportosítja repertoárját. A kínálatba **#ébrenálmodók** néven kerülnek azok a produkciók, melyek korunk ellentmondásait és a folyamatos jelen tébolyát értelmezik művészetükkel, az **#együttmozdulók** a részvételre és interaktivitásra nyitott közönséget célozzák, a **#várostbelakók** kifordítják magukból az utcákat, új perspektívába helyezik a köztereket, míg az **#egymástépítők** számára előbbre valók a közösségek és szolidaritás, mint az egyén és a hírnév. A szervezők büszkén mutatják be a külföldi alkotókat, produkciókat a **#welcomeculture** sorozatban.

KERÜLETI RÉSZVÉTEL

A főváros ereje kerületeinek változatosságában, az ott élők és alkotók kreativitásában rejlik. Az Őszi Fesztiválon idén négy kerületben valósulnak meg a helyi jellegzetességekre építő, de minden látogató számára élményt nyújtó programsorozatok. Az I. kerületben a #szellemóriásokvára korszakos zsenik művészetét idézi fel, a II. kerületben a #margitköz a Margit körút sokáig kihasználatlan tereit tölti meg élettel, a VIII. kerületben az #ezerhangújózsefváros a multikulturális hagyományokat és törekvéseket mutatja be, míg a XI. kerületben az #ablakabartókra új perspektívákat nyit és határátlépésekre hív.

NÉHÁNY KIEMELT PROGRAM

Jancsó Miklós születésének 100. évfordulóját ünnepeli a fesztivál nyitókoncertje a Városmajori Szabadtéri Színpadon. A Mester személyét és szellemiségét idézi előadásokkal, beszélgetésekkel, vetítéssel a FreeSzemle a Marczibányi Téri Művelődési központban és a munkatársak visszaemlékezése a FUGA-ban. Dupla bemutatót tart az Örkény Színház Bodó Viktor és Kovács D. Dániel rendezésében. A közelmúltban nyílt Rumbach zsinagógában Mészöly estet ad Prieger Zsolt és Törőcsik Franciska, Kondor Ádám és Krasznahorkai László műveit mutatja be a Metrum Ensemble, Dukay Barnabást ünnepli a Sound Collective. A 700 éve elhunyt Dante aktualitását Hegymegi Máté rendezése, Gyabronka józsef monodrámája, Nádasdy Ádám előadása, és az olasz NoGravity fizikai illúziószínháza idézi meg. Először lesz itthon látható Schilling Árpád zágrábi rendezése, Néder Panni berlini előadása és Fehér Ferenc Hannoverben készült koreográfiája, mint ahogy az amerikai-kanadai Viano Kvartett is most mutatkozik be a hazai közönségnek. Az Őszi Fesztivál égisze alatt valósul meg a 20. UH Fest, az V. Tantermi Színházi Szemle a Jurányiban, az OISTAT magyar központjának látványtervezői kiállítása a margitszigeti Palackozóban, a Határtalan Design a Kiscelli Múzeumban, a (D)open your move urban dance és kortárs tánc találkozó a Trafóban. a Budapest100 a Bartók Béla úton, az I. Józsefvárosi Jazzfesztivál a Rákóczi téri Csarnokban. A zárónapon a Budapest Maratonnal közös színpadokat állít, és a streetart legkülönbözőbb alkotóit bevonó bulival zárul az Őszi Fesztivál.

**A Budapesti Őszi Fesztivál teljes és részletes programjairól** [**web-**](https://budapestioszifesztival.hu/) **és** [**facebook**](https://www.facebook.com/budapestioszifesztival) **oldalunkon, valamint az** [**eseményben**](https://fb.me/e/5rovzEXSl) **találhatók további információk.**

**Save the date! // 2021.09.26-10.10. Budapesti Őszi Fesztivál – Itt és más.**